*Projekts*

**Latvijas Republikas Saeimas Aizsardzības, iekšlietu un korupcijas novēršanas komisijai**

*Par Nepilngadīgo personu atbalsta informācijas sistēmas izmantošanu*

Ministru kabinets ir saņēmis Latvijas Republikas Saeimas Aizsardzības, iekšlietu un korupcijas novēršanas komisijas (turpmāk – Komisija) 2017.gada 2.februāra vēstuli Nr.142.9/6-17-12/17, kurā Komisija informē par tās secinājumiem attiecībā par Bērnu noziedzības novēršanas un bērnu aizsardzības pret noziedzīgu nodarījumu pamatnostādņu 2013.-2019.gadam īstenošanas gaitu. Uzklausījusi Iekšlietu ministrijas, Labklājības ministrijas, Latvijas Pašvaldību savienības un citu iesaistīto institūciju ziņojumus, Komisija ir konstatējusi galveno problēmu – nepietiekamu starpinstitūciju sadarbību Bērnu noziedzības novēršanas un bērnu aizsardzības pret noziedzīgu nodarījumu pamatnostādnēs 2013.-2019.gadam izvirzīto uzdevumu īstenošanā. Proti, pilnā apjomā netiek pildītas Bērnu tiesību aizsardzības likuma 67.2panta un Ministru kabineta 2014.gada 25.marta noteikumu Nr.157 “Nepilngadīgo personu atbalsta informācijas sistēmas noteikumi” (turpmāk – Noteikumi Nr.157) prasības. Komisijas ieskatā būtiskākie pārmetumi veltāmi bāriņtiesām un pašvaldību sociālajiem dienestiem, kas ziņas Nepilngadīgo personu atbalsta informācijas sistēmā (turpmāk – Sistēma) neievada pilnā apjomā. Komisija aicināja Ministru prezidentu lūgt atbildīgos ministrus panākt, lai tiktu uzlabota starpinstitūciju sadarbība un Sistēmas izmantošana, līdz ar to veicinot bērnu noziedzības mazināšanu un bērnu aizsardzības pret noziedzīgiem nodarījumiem nodrošināšanu.

Ievērojot Komisijas vēstulē izteikto lūgumu, Ministru kabinets ir iepazinies ar atbildīgo ministru un Latvijas Pašvaldību savienības viedokli par Sistēmas darbību un priekšlikumiem tās uzlabošanai un sniedz sekojošu informāciju.

Saskaņā ar Bērnu tiesību aizsardzības likuma 67.2panta pirmo daļu Sistēma ir valsts informācijas sistēmas ”Integrētā iekšlietu informācijas sistēma” sastāvdaļa, kurā iekļauta bērnu tiesību aizsardzībai nepieciešamā informācija, integrējot valsts un pašvaldību institūciju, kā arī ārstniecības personu informāciju par nepilngadīgajiem, kuriem vajadzīgs atbalsts, un gadījumiem, kad veicami preventīvi pasākumi bērnu tiesību aizsardzībai. Ministru kabineta 2011.gada 7.jūnija noteikumu Nr.429 ”Noteikumi par integrētajā iekšlietu informācijas sistēmā iekļaujamām ziņām personas, mantas vai dokumenta atrašanās vietas vai cilvēka personības noskaidrošanai vai neatpazīta cilvēka līķa identificēšanai” 2.punkts noteic, ka Integrētā iekšlietu informācijas sistēma ir valsts informācijas sistēma, kuras pārzinis un turētājs ir Iekšlietu ministrijas Informācijas centrs (turpmāk – Informācijas centrs).

Atbilstoši Bērnu tiesību aizsardzības likuma 67.2panta otrajai daļai Sistēmas mērķis ir veicināt bērnu tiesību un interešu aizsardzību, nodrošinot nepieciešamās informācijas apstrādi un sekmējot starpinstitūciju sadarbību šādos jautājumos: nepilngadīgā tiesību un interešu aizstāvība, nepilngadīgā tiesību un interešu nodrošināšanas uzraudzība, profilaktiskais darbs, sociālās palīdzības un sociālo pakalpojumu nodrošināšana, noziedzīgu nodarījumu un citu likumpārkāpumu novēršana un atklāšana, nepilngadīgā meklēšana, administratīvo sodu, kriminālsodu, drošības līdzekļu un audzinoša rakstura piespiedu līdzekļu izpildes nodrošināšana, izlīgumu īstenošana un izvērtēšanas ziņojumu sagatavošana par probācijas klientu. Noteikumu Nr.157 8. un 9.punkts paredz 14 institūcijas (personas), kam ir pienākums iesniegt Sistēmā informāciju, tajā skaitā trīs pašvaldības institūcijas – bāriņtiesu, pašvaldības policiju un pašvaldības sociālo dienestu. Tādējādi, lai Sistēma pilnvērtīgi darbotos un sasniegtu tai izvirzīto mērķi, ir nepieciešams, ka informāciju Sistēmā savlaicīgi un pilnā apjomā ievada visas atbildīgās institūcijas atbilstoši savai kompetencei. Tomēr jāatzīst, ka praksē Noteikumu Nr.157 prasību ievērošana no minēto institūciju puses nenotiek pilnā apmērā.

Informācijas centrs kā Sistēmas pārzinis 2016.gadā ir veicis Sistēmas lietotāju priekšlikumu Sistēmas programmatūras pilnveidošanai apzināšanu un apkopošanu. Priekšlikumi tika analizēti arī sadarbībā ar Labklājības ministriju un Valsts bērnu tiesību aizsardzības inspekciju, kā rezultātā tika secināts, ka kavējošais faktors darbam ar Sistēmu ir nepietiekamas zināšanas par Sistēmas funkcionalitāti. Kā liecina Informācijas centra apkopotā informācija, tad darbam ar Sistēmu ir apmācīti vairāk kā 775 dažādu pašvaldību institūciju darbinieki, turklāt apmācības tiek organizētas regulāri arī šobrīd pēc attiecīgo institūciju pieprasījuma. Vienlaikus arī Latvijas Pašvaldību savienība ir norādījusi uz nepieciešamību veikt atkārtotas atbildīgo pašvaldības institūciju darbinieku apmācības, jo sākotnējās apmācības tika organizētas vēl pirms Sistēmas darbības uzsākšanas. Tādējādi Informācijas centrs 2017.gadā, piedaloties arī jomas ekspertiem no Labklājības ministrijas un Valsts bērnu tiesību aizsardzības inspekcijas, plāno organizēt Sistēmas praktiskās apmācības seminārus bāriņtiesām un pašvaldību sociālajiem dienestiem uz vietas reģionos.

Valsts bērnu tiesību aizsardzības inspekcija 2017.gada sākumā ir veikusi bāriņtiesu kā Sistēmas lietotāju aptauju par Sistēmas izmantošanu bāriņtiesu darbā, apkopojot 59 bāriņtiesu (42% no bāriņtiesu kopskaita) viedokļus par Sistēmas nozīmi ikdienas darbā un priekšlikumus Sistēmas darbības uzlabošanai. Arī Latvijas Pašvaldību savienība sadarbībā ar vietējām pašvaldībām ir izteikusi priekšlikumus nepieciešamajiem uzlabojumiem Sistēmas darbībā, lai uzlabotu Sistēmas funkcionalitāti un padarītu to lietotājiem ērtāku. Minētie priekšlikumi ir apkopoti un iesniegti Iekšlietu ministrijai izvērtēšanai.

Iekšlietu ministrija ir informējusi, ka daļa no sadarbības institūciju izteiktajiem priekšlikumiem Sistēmas uzlabošanai jau ir iekļauti Informācijas centra pasākumu plānā Sistēmas funkcionalitātes uzlabošanai, kā arī atsevišķi trūkumi jau ir novērsti. Vienlaikus Iekšlietu ministrija vērš uzmanību, ka Informācijas centram ikdienas darbā ir jāsaskaras ar dažādām tehniskām problēmām saistībā ar Sistēmas un citu ar to sasaistīto informācijas sistēmu pastāvīgas savietojamības nodrošināšanu, jo nereti izmaiņas sasaistītas informācijas sistēmas programmatūrā būtiski ietekmē Sistēmas darbību un šādu problēmu novēršana prasa papildus laika, finanšu un cilvēku resursus.

Informācijas centrs ir veicis indikatīvo novērtējumu nepieciešamajam finansējumam pašvaldību izteikto priekšlikumu realizācijai, un tas sastāda 146 000 *euro*. Daļa priekšlikumu tiks realizēta Labklājības ministrijas īstenotā Eiropas Reģionālās attīstības fonda projekta ”Deinstitucionalizācijas procesu atbalsta informācijas sistēma (1.kārta)”, kurā Informācijas centrs piedalās kā sadarbības partneris, ietvaros. Viena no darbībām projekta mērķu sasniegšanai ir ārējo sistēmu izmaiņu izstrāde datu apmaiņai ar informācijas sistēmām SPOLIS un LabIS, tai skaitā pašvaldību Sociālās palīdzības administrēšanas lietojumprogrammai (SOPA) un Nepilngadīgo personu atbalsta informācijas sistēmai. Pārējie priekšlikumi tiks realizēti Informācijas centram pieejamā finansējuma ietvaros. Šajā sakarā jāņem vērā, ka Iekšlietu ministrijas izstrādātais projekts “Jaunās paaudzes Iekšlietu Integrētā informācijas sistēma”, kura ietvaros ir plānots modernizēt esošo Integrēto iekšlietu informācijas sistēmu, Ministru kabineta 2015.gada 17.novembra noteikumu Nr.653 “Darbības programmas ”Izaugsme un nodarbinātība” 2.2.1. specifiskā atbalsta mērķa ”Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1. pasākuma ”Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” īstenošanas noteikumi” izstrādes stadijā tika iekļauts noteikumu projekta sākotnējās ietekmes novērtējuma ziņojuma (anotācijas) 3.pielikumā ”Indikatīvais 2.2.1.1. pasākuma ”Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” projektu iesniegumu atlases 2.kārtas projektu saraksts”. Līdz ar to Iekšlietu ministrijai būs iespēja piedāvāt īstenot aktivitātes Integrētās iekšlietu informācijas sistēmas uzlabošanai, plānojot 2.2.1.1. pasākuma ”Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” 2.kārtas projektu realizāciju.

Jāatzīmē, ka gan iesaistītās valsts pārvaldes institūcijas, gan Latvijas Pašvaldību savienība ir vienisprātis, ka Sistēmas funkcionalitātes uzlabošanai būtu nosakāms Sistēmas satura pārzinis, proti, institūcija, kas spētu visaptveroši izprast un organizēt datu apstrādes procesus starp visiem Sistēmas lietotājiem. Tomēr pašreiz ir pāragri nosaukt iespējamo atbildīgo institūciju, līdz ar to jautājums par tās noteikšanu tiks risināts kontekstā ar iepriekš minētajiem vispārējiem Sistēmas darbības uzlabošanas pasākumiem.

Kopumā Sistēmas izmantošanā iesaistītās institūcijas atzīst Sistēmas nepieciešamību bērnu tiesību un interešu aizsardzības nodrošināšanā un novērtē Informācijas centra ieguldījumu Sistēmas uzturēšanā. Tāpat ir saprotama un atbalstāma sistemātiska apmācību darbam ar Sistēmu organizēšana iesaistīto pašvaldību institūciju darbiniekiem, kā arī ir veicami identificētie Sistēmas funkcionalitātes uzlabojumi, lai padarītu Sistēmas izmantošanu ērtāku tās lietotājiem. Vienlaikus Ministru kabinets atzīst, ka pašvaldību institūciju darbinieku nepietiekamas prasmes vai citi subjektīvi iemesli Sistēmas nepilnīgai izmantošanai nav pietiekams pamatojums ārējos normatīvajos aktos noteikto prasību neievērošanai, un Sistēmas lietotāji pašvaldību institūcijās ir aicināti godprātīgi pildīt Noteikumos Nr.157 norādītos pienākumus.

Ņemot vērā iepriekš minēto, kā arī atbildīgo institūciju sniegto informāciju, Ministru kabinets secina, ka Komisijas konstatēto Sistēmas izmantošanas problēmu iespējamie cēloņi ir apzināti un pieejamā finansējuma ietvaros tiek rasti risinājumi to novēršanai. Ministru kabinets pauž pārliecību, ka starpinstitūciju sadarbība un Sistēmas funkcionalitāte arvien uzlabosies, lai sasniegtu kopēju mērķi – bērnu noziedzības mazināšanos un bērnu aizsardzību pret noziedzīgiem nodarījumiem.

Ministru prezidents M.Kučinskis

Iesniedzējs:

Vides aizsardzības un reģionālās

attīstības ministrs K.Gerhards

Vizē:

Vides aizsardzības un reģionālās

attīstības ministrijas valsts sekretārs R.Muciņš

09.03.2017. 9:09

1189

M.Bergmane

67026596, [Marta.Bergmane@varam.gov.lv](mailto:Marta.Bergmane@varam.gov.lv)